En aquesta pàgina trobareu recollits els posicionaments que ha impulsat el Govern de la Generalitat de Catalunya sobre la nova generació de fons europeus.
En primer lloc, el Govern es va posicionar sobre el Marc Financer Pluriennal de la Unió Europea pel proper període 2021-2027.
En segon lloc, alguns departaments de la Generalitat estan impulsant l'elaboració de diferents posicionaments per prioritats temàtiques i per programes de finançament.
És el cas del Departament d'Agricultura, Ramaderia, Pesca i Alimentació que va aprovar el passat desembre de 2018 el posicionament sobre la Política Agrària Comuna (PAC), consensuat amb el sector.
També trobareu el posicionament de Catalunya sobre el programa de recerca i innovació de la Unió Europea Horizon Europe (2021-2027).
El març de 2019 el Govern de Catalunya es va posicionar en el marc de la Comissió Interdepartamental de programes de la Unió Europea, presentant la seva visió sobre com hauria de ser el futur Marc Financer Pluriennal 2021-2027 de la Unió Europea, actualment en fase de negociació.
Al document es reclama més protagonisme de les entitats subestatals en la gestió dels fons europeus, aplicant de manera efectiva el principi de subsidiarietat.
El Govern demana un pressupost ambiciós que faci front als grans reptes europeus com el medi ambient, la immigració, la innovació tecnològica, i els àmbits esmentats com la política agrícola i la cohesió social, econòmica i territorial, inclosa la cooperació amb els països de la Mediterrània.
A més, es requereix que es dediquin els recursos necessaris per a fer efectius els principis d'igualtat d'oportunitats, en especial la igualtat efectiva entre homes i dones, l'accés al mercat laboral, condicions laborals justes i una protecció social adequada i sostenible, reconeguts al Pilar Europeu de drets socials.
Pel que fa al futur nou programa de recerca Horizon Europe (actual Horizon 2020, respecte el qual Catalunya és líder en la captació de recursos), el Govern demana introduir mecanismes per simplificar i dotar de més coherència les diferents iniciatives, que s'assegurin eines de suport i foment a la participació de les pimes, que es faciliti la col·laboració público-privada i que s'incrementi el pressupost destinat a la recerca en l'àmbit de les ciències socials i humanistes.
La Generalitat de Catalunya ha aprovat el document que fixa la visió de Catalunya sobre la Unió Europea.
El Pla Europa es posiciona sobre el pressupost de la Unió Europea que s'aplicarà en el període 2021-2027.
El debat sobre quin ha de ser el pressupost europeu a llarg termini, o el que és el mateix, el debat sobre el Marc financer pluriennal (MFP) per al període 2021-2027 és un dels temes que marca l'agenda de la UE en aquests moments i, probablement, fins ben entrat l'any 2020.
El Pla Europa planteja l'adopció d'un pressupost suficient que faci front als reptes europeus i globals.
En aquest context, proposa enfortir la cohesió social, econòmica i territorial a la UE per tal de reduir les desigualtats que encara hi existeixen.
També reconeix la necessitat d'impulsar una política alimentària comuna i modernitzar i simplificar la PAC, per adaptar-la al nou plantejament alimentari i a les especificitats de cada territori.
Per a Catalunya és fa també imprescindible descentralitzar i simplificar la gestió dels fons europeus amb l'objectiu de donar millor resposta a les especificitats i a les necessitats de cada territori i d'acord amb les competències legalment atribuïdes a cada nivell d'Administració.
Mantenir l'aposta estratègica per l'R+D+I, optimitzar els recursos en la gestió de la política migratòria i apostar per una dotació ambiciosa de la política exterior i de veïnatge de la UE, sobretot a la Mediterrània, són 3 qüestions clau que, segons el Llibre Blanc, haurien de ser prioritàries en el pressupost de la UE a partir de 2021.
El desembre de 2018, en el marc de la de la Taula Agrària, el Departament d'Agricultura, Ramaderia, Pesca i Alimentació amb els representants del sector productor, van acordar un posicionament sobre el finançament, l'estructura i mesures de la futura Política Agrària Comuna (PAC).
La principal demanda és la descentralització dels fons, aplicant de manera efectiva el principi de subsidiarietat, que els plans estratègics s'estableixin a escala territorial, la modernització de la PAC i la simplificació de la seva gestió.
En el document es posa de manifest el desacord amb la distribució de les prioritats del Marc Financer Pluriennal 2021-2027, proposat per la Comissió Europea, ja que representa una reducció dels fons per a les política agrària i per a la política de cohesió econòmica, social i territorial a favor d'altres programes.
És el segon document de posicionament sobre el programa de finançament de la recerca i la innovació de la Unió Europea pel període 2021-2027.
Ha estat impulsat pels departaments d'Empresa i Coneixement i d'Acció Exterior, Relacions Institucionals i Transparència i integra les aportacions de diferents agents del sistema de R+D de Catalunya.
En aquest document, Catalunya demana que el programa Horizon Europe tingui més en compte la dimensió regional de la UE i que abordi els reptes globals per mitjà d'una col·laboració més amplia a través de les fronteres tot mantenint l'excel·lència, la investigació i la transformació com a forces motrius.